Sala-itku
Lennä, lennä leppätiira,
 Neuvo tietä tietääkseni,
 Kuta kultani tulevi!
 Käännä päätä päästäksesi
 Asunnolle armahani!
 Itä laaja, länsi laaja,
 Pohja laaja lennollesi –
 Älä etelähän lennä,
 Jonne multa muinoin lensit.

 Neuvoit mieheksi minulle
 Sulhon suuresta suvusta,
 Ylähistä ystävätä,
 Kuuluisata kumppania;
 Sitä toivotin todella,
 Sitä onneton odotin,
 Sille teetin terveykset,
 Sille saatatin sanani,
 Joita paha pilkkaeli,
 Tovereille toimitteli.

 Siitä itken itsekseni
 Kaikki yökaudet yhäti;
 Mutta päivin peitän itkun,
 Kytken kiinni kyyneleni;
 Pilkkaviitta piilohonsa
 Suuren suruni salaapi.

 Kuka tiesi, kuka luuli,
 Kuka arvasi asian,
 Että itken ilon alla,
 Huokaelen riemun alla
 Sydämessäni syvällä!

Abraham Poppius
Runot